Кансэрватыўна-Хрысьціянская Партыя — БНФ

**Кансэрватыўна-Хрысьціянская Партыя — БНФ** — беларуская палітычная партыя, якую 30 траўня 1993 году Беларускі народны фронт «Адраджэньне» ўтварыў у якасьці парлямэнцкай фракцыі для ажыцьцяўленьня сваёй праграмы шляхам удзелу ва ўтварэньні ўстановаў дзяржаўнай улады Беларусі. Да 4-га зьезду 26 верасьня 1999 г. мела назоў Партыя Беларускага народнага фронту. 3 кастрычніка 1999 г. ад партыі адкалоліся непераабраныя на 4-ым зьезьдзе намесьнікі старшыні на чале зь Вінцуком Вячоркам, якія сабралі частку былога Сойму і прызначылі зьезд, што ўтварыў новую партыю пад старым назовам Партыя БНФ.

КХП-БНФ грунтуецца на ідэалёгіі беларускага нацыянальнага адраджэньня і кансэрватыўных каштоўнасьцях. Партыя ажыцьцяўляе сваю палітычную праграму шляхам прапаганды ідэяў і ўдзелу ў фармаваньні канстытуцыйных органаў дзяржаўнай улады Беларусі. Галоўная мэта КХП-БНФ — «усталяваньне дэмакратычнага грамадзтва і пабудова моцнай беларускай дзяржавы». Партыя выступае за культурна-нацыянальнае адраджэньне беларускай нацыі, за разьвіцьцё беларускай культуры ды культуры ўсіх нацыянальных супольнасьцяў Беларусі. Ад 2000 г. ладзіць байкот усіх выбараў празь перашкоды ў допуску да назіраньня.

Партыя цалкам байкатавала ўсе парлямэнцкія выбары (2000, 2004, 2008, 2012, 2016) з моманту ўстанаўленьня аўтарытарнага рэжыму прэзыдэнта Лукашэнкі.

У ліпені 2023 году Вярхоўны суд Беларусі ліквідаваў Кансэрватыўна-хрысьціянскую партыю — БНФ.

## Кіраваньне
* *Зьезд*. Зьбіраецца аднойчы на 2 гады. Зацьвярджае кірункі дзейнасьці. Выбірае Сойм, старшыню ды Рэвізійную камісію. Ухваляе пастановы большасьцю галасоў пры наяўнасьці 2/3 удзельнікаў.
* *Сойм*. Склікаецца штомесяц. Вызначае склад, парадак працы й кіраўніцтва Ўправы. Вылучае прадстаўнікоў у выбарчыя камісіі. Ладзіць кіраваньне ўласнасьцю. Вызначае парадак прадстаўніцтва на Зьезьдзе.
* *Управа*. Зьбіраецца штотыдзень. Ухваляе пастановы большасьцю галасоў пры наяўнасьці больш як паловы сябраў. Выконвае пастановы Зьезду ды Сойму. Ладзіць сувязь зь іншымі ўстановамі краіны. Вядзе ўлік суполак.
* *Рэвізійная камісія*. Наглядае за кіраваньнем сродкамі Соймам ды Ўправаю. Сочыць за іх пасяджаньнямі. Накіроўвае справаздачы Зьезду.

## Праграма
Дзейную праграму 26 верасьня 1999 г. зацьвердзіў IV Зьезд партыі. Праграма прадугледжвае вяртаньне Канстытуцыі 1994 году з увядзеньнем матэрыяльнай незалежнасьці судзьдзяў, пракурораў і адвакатаў ад выканаўчай улады. Паводле праграмы, партыя выступае за касаваньне ўрадавай цэнзуры і льготныя падаткі на ўкладаньні ў СМІ. Прапануе амністыю вылучэнцаў на выбарныя дзяржаўныя пасады, іх давераных асобаў і ўдзельнікаў вулічных шэсьцяў разам з касаваньнем заканадаўчага абмежаваньня ўдзелу ў выбарах і шэсьцях.

Праграма прадугледжвае спрашчэньне гандлю і перамяшчэньня людзей празь мяжу з Латвіяй, Летувой, Польшчай і Ўкраінай. Таксама прапануецца аднавіць супрацу з Эўрапарлямэнтам. Пры гэтым партыя выступае за ўвядзеньне мытаў у гандлі з Расеяй і нагляду на мяжы зь ёй. Партыя прапануе ўстанавіць ільготныя падаткі для перапрацоўнікаў харчаваньня і вытворцаў лекаў і мэдычнага абсталяваньня. Таксама прапануецца вызваліць ад падаткаў накіраваны на ўкладаньні прыбытак. Паводле праграмы, вызваленьню ад падаткаў на дададзеную вартасьць і прыбытак маюць падлягаць укладаньні прадпрыемстваў у шляхі зносінаў, сродкі сувязі і турыстычныя будынкі.

Арэндныя нежылыя будынкі ўраду і Кіраўніцтва справамі прэзыдэнта прапануецца перадаць ва ўласнасьць мясцовага самакіраваньня. Прадугледжваецца касаваньне ліцэнзаваньня відаў гаспадарчай дзейнасьці. Паводле праграмы, пазакаштарысныя сродкі, у тым ліку прэзыдэнта, падлягаюць пераводу ў дзяржаўны каштарыс.

Праграма прадугледжвае папаўненьне дзяржаўнага пэнсійнага фонду за кошт распродажу на аўкцыёнах прадпрыемстваў Кіраўніцтва справамі прэзыдэнта. Прапануецца зьняць з камэрцыйных банкаў абавязак нагляду за гаспадарчай дзейнасьцю ўкладнікаў. Прадугледжваецца стварэньне ўмоваў для  валюты, каштоўных папераў, нерухомасьці, страхаваньня і тавараў. Партыя выступае за стварэньне дастатковага запасу валюты для падтрыманьня адзінага курсу беларускага рубля. Таксама заклікае да папаўненьня дзяржаўнага страхавога фонду шляхам прыватызаваньня праз аўкцыёны ўрадавых прадпрыемстваў гандлю, будаўнічай, лёгкай і харчовай прамысловасьці.

## Ініцыятывы
* Грамадзянства БНР
* Беларуская Салідарнасьць
* Змаганьне ў Курапатах
* Народнае галасаваньне

## Крыніцы

## Вонкавыя спасылкі
* Афіцыйны сайт
* FB партыі
* Зьвесткі пра партыю на сайце Міністэрства юстыцыі Рэспублікі Беларусь

Катэгорыя:Палітычныя партыі Беларусі
Катэгорыя:Хрысьціянска-дэмакратычныя партыі
Катэгорыя:Зьявіліся ў 1999 годзе
Катэгорыя:Кансэрватыўна-Хрысьціянская Партыя — БНФ
Катэгорыя:Нацыяналістычныя партыі Беларусі
Катэгорыя:Кансэрватыўныя партыі Беларусі
Катэгорыя:Нацыянал-кансэрватыўныя партыі